**ΑΥΤΟΠΑΘΕΙΑ**

Λέγεται το συντακτικό φαινόμενο κατά το οποίο το υποκείμενο ενεργεί και η ενέργεια επιστρέφει σ’ αυτό (π.χ. στα νέα ελληνικά λέμε: χτενίζομαι, ντύνομαι, τρέφομαι κ.ά.). Στα Λατινικά δεν υπάρχει αυτοπαθητική αντωνυμία. Έτσι, την αυτοπάθεια εκφράζουν η κτητική αντωνυμία suus-suα-suum και η προσωπική se.

**Ευθεία ή άμεση αυτοπάθεια**: η αντωνυμία αναφέρεται στο υποκείμενο του ρηματικού τύπου της πρότασης στην οποία βρίσκεται, π.χ. …tum se dolori dabat…: το se αναφέρεται στο υποκείμενο της πρότασης στην οποία βρίσκεται, δηλαδή στο Arria.

**Πλάγια ή έμμεση αυτοπάθεια**: η αντωνυμία εξαρτάται από απαρέμφατο ή βρίσκεται σε δευτερεύουσα πρόταση αλλά αναφέρεται στο υποκείμενο της κύριας πρότασης και όχι στο υποκείμενο του ρήματος ή του ρηματικού τύπου εξάρτησής της, π.χ. (Arria) cum lacrimae suae…vincerent, egrediebatur: η αντωνυμία suae αναφέρεται στο υποκείμενο της κύριας πρότασης, Arria, ενώ βρίσκεται σε δευτερεύουσα με υποκείμενο του ρήματος εξάρτησής της το lacrimae

**. ΚΤΗΣΗ ΧΩΡΙΣ ΑΥΤΟΠΑΘΕΙΑ**

Για να εκφράσουμε κτήση χωρίς αυτοπάθεια στο γ΄ πρόσωπο, χρησιμοποιούμε τις πλάγιες πτώσεις της αντωνυμίας is-ea-id

**Προσοχή**

Σε μία άσκηση μπορούν να σας ζητήσουν να εκφράσετε κτήση χωρίς αυτοπάθεια, χρησιμοποιώντας τον κατάλληλο τύπο της αντωνυμίας isea-id. π.χ.,

κ.23 (Arria) cum lacrimae suae…vincerent: η αντωνυμία suae εκφράζει αυτοπάθεια (εδώ, πλάγια ή έμμεση).

Στην περίπτωση αυτή η αντωνυμία is-ea-id μπαίνει πάντα σε γενική ενικού eius: συντακτικά θα είναι γενική κτητική, θα εκφράζει λοιπόν κτήση, όμως αυτοπάθεια δεν είναι δυνατό να εκφράζει, καθώς μόνο η suus-suα-suum και η προσωπική se δηλώνουν αυτοπάθεια. Άρα: …cum lacrimae eius…

Στο κ. 23 υπάρχει η πρόταση fuerat Paetus in partibus eius… Το eius είναι συντακτικά γενική κτητική στο partibus και, φυσικά, δεν εκφράζει αυτοπάθεια (εφόσον δεν είναι μία από τις προαναφερθείσες αντωνυμίες).

Σε άσκηση μπορεί να ζητηθεί να αντικατασταθεί η αντωνυμία από τον κατάλληλο τύπο της suus-suα-suum, ώστε να εκφράσει αυτοπάθεια. Σ’ αυτήν την περίπτωση η αντωνυμία θα πρέπει να τεθεί σε ίδιο γένος, αριθμό και πτώση με το ουσιαστικό που θα προσδιορίζει. Έτσι, εδώ η σωστή μετατροπή είναι: fuerat Paetus in partibus suis… Ίδιες μετατροπές μπορούν να ζητηθούν σε αρκετά κείμενα, π.χ. filius eius (κ.31), tum adulescens, viribus suis confisus (κ.31, sed aetatis suae verbis utebantur. (κ. 41)